Uviten: Juridisk smerte

Det går ofte galt når man skal kombinere politikk, aktivisme og vitenskap.

Det er mange sider ved klimatrusselen som bør være gjenstand for vitenskapelig kritikk. Men når det gjelder hovedsaken, at karbonutslipp kan skape betydelig, global oppvarming, er det mindre grunn til å tvile, skriver Uviten-spaltist Kristian Gundersen. JIANAN YU

Kristian Gundersen

11. november 2015

Viten er Aftenpostens satsing på forskning og vitenskap, der forskere og fagfolk fra hele landet bidrar med artikler.

I Uviten skriver Nina Kristiansen, Kristian Gundersen, Øyvind Østerud og Simen Gaure hver uke om det de mener er mangelfull forskning, flau formidling, kunnskapsløs politikk eller ren fusk.

Den prøyssiske strategen Karl von Clausewitz (1780–1831) er berømt for sitt utsagn om at krig bare er en fortsettelse av politikken med andre midler.

Stortingsrepresentant Gunnar Gundersen (H) er krystallklar på at den forskningsmessige sannhet må bøye seg for den politiske.

Han skriver:”Det er nesten så en ikke tror det en leser. Fem forskere fra NINA opptrer som overdommere over Stortinget. (…) Når forskere på en statlig forskningsinstitusjon opptrer som overdommere over demokratiet, blir det ødeleggende og det kan utvikle seg til et problem for ansvarlig statsråd".

Saken gjaldt noe såpass teknisk som om blyhagl er miljøskadelig eller ikke.

Bisarre konsekvenser

Kristian Gundersen

Den politiske uviten kan få helt bisarre konsekvenser, som når EØS-avtalen tvinger Mattilsynet å forskriftsregulere at under økologisk fiskeoppdrett skal sykdommer primært behandles med ”Stoffer fra planter, dyr eller mineraler i homeopatisk fortynning. ”Mer subtilt, men velkjent, har det vært sterke koblinger mellom det politiske miljøet og forskning på makt, utenrikspolitikk og samfunnsøkonomi.

Interesseorganisasjoner er naturlig nok mer opptatt av å vinne frem med det politiske, enn av å tjene sannheten. De kan bli nokså perplekse når de etter møysommelig å ha lobbet seg frem hos politikerne ikke alltid opplever at forskerne dilter etter.

Under debatten i Aftenposten i høst om fisk kan oppleve smerte, skrev Dyrevernsalliansens Asbjørn Krag i en tweet: ”Juridisk sett føler fisk smerte på linje med andre dyr”.

Det har han rett i, men det sier jo lite om fisken. Juridisk sett var homofili forbudt i Norge frem til 1972, men det sier jo lite om homofili.

Les også Nina Kristiansen:

Les også - Siv Jensen kunne faktisk vært klimaskeptisk og på linje med vitenskapen

Placebo

Enkelte tror også at man kan autorisere seg ut av vitenskapelig kritikk. Etter å ha erkjent at det finnes en vitenskapelig argumentasjon mot behandlingsformen, repliserer kiropraktor Sondre Langlie: ”Denne argumentasjonen faller til grunn da vi snakker om en profesjon”.

Kiropraktikk blir åpenbart ikke en mer effektiv behandling av at den er politisk autorisert, rent bortsett fra at en autorisasjon nok styrker placeboeffekten.

Les også:

Les også - Ingen døde av stråling etter atomkraftverket i Fukushima gikk ad undas

FN og klimaet

FN-systemet er svært politisk, men uttaler seg også friskt om faglige spørsmål. For eksempel har Verdens helseorganisasjon (WHO) en fersk anbefaling om at tradisjonell medisin bør gjøres mer tilgjengelig, særlig for de fattige.

Et underlig standpunkt når vi vet hvor ineffektiv slik medisin oftest er.

Og da nærmer vi oss selvsagt FNs klimapanel.

Dersom jeg mener det lett går galt når man blander politikk og vitenskap, er jeg derfor klimaskeptiker? Ja, det burde alle som er vitenskapelig anlagt være. Det er mange sider ved klimatrusselen og dens løsninger som bør være gjenstand for vitenskapelig kritikk.

Men når det gjelder hovedsaken, at det er menneskeskapte endringer knyttet til karbonutslipp som kan skape betydelig, global oppvarming, er det mindre grunn til å tvile. Her må man nesten gå til dataene selv. FN står heller ikke alene, mange uavhengige forskerorganisasjoner advarer mot klimatrusselen. Det er heller ikke tvil om at det er en kombinasjon av vitenskap og politikk som må til dersom man skal finne løsninger på slike globale problemer.

Det er bare så viktig at man kombinerer de to på en riktig måte.